עוורתא

עַוַ֫ורְתַא (בערבית: عورتا; במסורת השומרונית: עבורתא ומעברתא) הוא כפר פלסטיני בנפת שכם, ברשות הפלסטינית. עוורתא נמצאת כ-7 ק"מ דרומית לעיר שכם וכ-2.5 ק"מ דרום־מערבית מאיתמר. נכון לשנת 2006 מונה אוכלוסיית הכפר 5,810 איש. הכפר נמצא בשטח B.

היסטוריה
מעריכים כי בעבר שכנה בעוורתא גבעת פנחס המקראית (יהושע כ"ד ל"ג). לפי מסורות יהודיות ושומרוניות נמצאים בכפר הקברים של אלעזר ואיתמר בני אהרן הכהן, פינחס בנו של אלעזר בן אהרן הכהן, בנו של פינחס – אבישוע, ושבעים הזקנים. גם לכפר אודלה הסמוך יש מסורות יהודיות ושומרוניות בדבר קבורת פנחס ואלעזר במקום.

בתקופת המשנה הכפר נקרא "עוורותא", והיה ידוע כמקום גידול שזיפים, שהיו מפורסמים בכל ארץ ישראל. בימי הביניים היה הכפר אחד המרכזים של העדה השומרונית.

הישוב השומרוני בעוורתא פסק במאה ה-17. אחרוני השומרונים ביישוב היו בני משפחת כהנים המתייחסת לעוזיאל בן קהת בן לוי, שעקרו לעיר שכם. אירוע זה תואם לפטירתו של הכהן הגדול השומרוני האחרון שיוחס לבניו של פינחס בן לוי בשנת 1624. לפי יצחק בן-צבי, השומרונים בזמנו האמינו כי "חלק מתושבי הכפר, אם לא כולם, מוצאם מהשומרונים".

קברים עתיקים בכפר ובסביבותיו
בתחומה של עוורתא יש ריכוז של קברים קדומים. תאופיק כנעאן ציין כי בעוורתא ארבעה עשר אתרים קדושים: אחד עשר בתוך הכפר ועוד שלושה מחוצה לו.

קבוצות יהודים עולות לבקר בקברים אלו מפעם לפעם, מאובטחות על ידי צה"ל. עקב חיכוכים שאירעו בעבר. בעת עליית יהודים לקברים, במיוחד בחג הפסח, נמצאים תושבי הכפר תחת עוצר צבאי. בכל שנה מתקיימת עלייה לקברי אלעזר ואיתמר בני אהרן סביב א' באב, יום פטירת אהרן הכהן על פי המסופר במקרא.
 א-נבי עוזייר בתל א-ראס – שבו מצוי מתחם המוקף בגדר אבנים. במתחם מצויה מצבה ולידה עץ חרוב קדום. הקירות הדרומי והמזרחי של המתחם מכוסים בכיפות, הנתמכות בקשתות. בקירות יש גומחות, שמשערים שהיו בהן כתובות שומרוניות. ליד המצבה מערה קטנה חצובה. לפי המסורת הערבית כאן קברו של עזרא הסופר. לפי המסורת היהודית המקום נקרא גבעת פנחס ובה נקבר הכהן הגדול אלעזר בן אהרון (יהושע כ"ד, ל"ג).
 אל מפצ'ל (בחסדי האל) – במרכז הכפר חצר נוספת ובה מצבה, המיוחסת לאיתמר בן אהרן, אחי אלעזר. לפי מסורת אחרת, מפצ'ל (קרי: מופאד'אל) היה בן דודו של אהרן.
 אל עזיראת – על הגבעה המזרחית של הכפר בית קברות ובו שני מבנים חד-כיפתי ודו-כיפתי, המיוחסים לקבר פנחס ולקבר אבישוע בנו, המקודש במיוחד לשומרונים. אבישוע הוא כותבו של ספר התורה הקדום שבידי השומרונים. ספר אבישע נחשב בעיני השומרונים לספר התורה העתיק ביותר. לפי מסורת העדה הוא נכתב על ידי אבישע בן פנחס בן אלעזר הכהן במאה ה-13 לפנה"ס.
 בצמוד למבנה הקבר ממוקמת מערה שבה לפי המסורת היהודית והשומרונית מצויים קברי שבעים הזקנים שהיו בבית דינו של משה במדבר סיני (במדבר: י"א, ט"ז-י"ז).

אירועי אלימות
בינואר 2010 חוללו מצבות בבית הקברות המוסלמי בעוורתא בכתובות נאצה נגד פלסטינים, בזמן שישראלים עלו לקבר באבטחת חיילי צה"ל. במרץ 2010 ירו חיילי צה"ל למוות בשני פלסטינים חמושים בקלשונים שהתקרבו אליהם. לפי גורמי צה"ל, השניים התקיפו את החיילים וקראו קריאות לרצח החיילים. הפלסטינים, לעומת זאת, טענו כי השניים עסקו בעבודה חקלאית בלבד.

עקבות מבצעי הפיגוע באיתמר בשנת 2011 הובילו לעוורתא, ומספר שעות לאחר הפיגוע פשטו כוחות גדולים של צה"ל על הכפר בחיפוש אחר המבצעים. בעקבות הפיגוע הוטל על הכפר עוצר. במשך כחודש נערכו בדיקות ומעצרים בכפר וכתוצאה מהם נעצרו שני צעירים תושבי הכפר כחשודים ברצח, ומספר תושבים נוספים כחשודים בסיוע להם. הצעירים, המחבלים חכאם ואמג'ד עוואד, בני 18 ו-19, שמזוהים עם ארגון הטרור החזית העממית לשחרור פלסטין, הודו ברציחות ושחזרו את ביצוע הטבח.
ב-31 באוקטובר 2011 חולל קבר אלעזר הכהן בגרפיטי בערבית.

לקריאה נוספת 
 אריה יצחקי, מדריך ישראל - השומרון, משרד הביטחון – ההוצאה לאור - כתר הוצאה לאור ', 1980 - עמ' 345

קישורים חיצוניים

משרד המידע הפלסטיני
 
Survey of Western Palestine, Map 14:   IAA, Wikimedia commons
‘Awarta Village Profile, המכון למחקר יישומי - ירושלים (ARIJ)
'Awarta, aerial photo, ARIJ

הערות שוליים

הרשות הפלסטינית: יישובים
שומרונים
נפת שכם
יישובים שומרוניים לשעבר